L-għada li nqabdu jisirqu kaxxa ta’ donazzjonijiet minn banka tal-lotto f’Ħaż-Żebbuġ, Sandra Grixti ta’ 26 sena miż-Żurrieq u Christian Said ta’ 31 sena mill-Fgura ammettew ukoll fil-Qorti  li kienu huma li serqu għadd ta’ kaxxi oħrajn ta’ donazzjoni u serq ieħor f’dawn l-aħħar tliet xhur. Il-koppja kienu arrestati mill-Pulizija tar-Rapid Intervention Unit ilbieraħ waranofsinhar wara li rnexxielhom jaħtfu kaxxa tad-donazzjonijiet minn banka tal-lotto f’Ħaż-Żebbuġ. It-Tnejn li għadda huma serqu wkoll kaxxa tad-donazzjonijiet għall-Fondazzjoni Inspire waqt li l-Ħadd serqu handbag li kien fih xi flus kontanti u chequebook minn ħanut tal-laħam fil-Kalkara. Huma kienu akkużati wkoll li serqu kaxxa oħra tad-donazzjonijiet għal Breast Cancer Awareness Group minn ħanut f’Ħaż-Żabbar u li serqu xi flus kontanti minn karozza Mercedes ipparkjata f’Ħaż-Żabbar fit-13 ta’ Ottubru fost serqu ieħor. Quddiem il-Maġistrat Gabriella Vella, it-tnejn wieġbu li huma ħatja tal-akkużi li nġiebu kontrihom. Is-sentenza fil-konfront ta’ Said se tkun qed tingħata għada waqt li dik fil-konfront ta’Grixti se tingħata fit-3 ta’ Novembru li ġej. Il-każ tmexxa mill-Ispetturi Josric Mifsud, Joseph Mercieca u Roderick Agius waqt li l-avukati Noel Bianco, Silvio Brincat u Yanika Bugeja dehru għall-akkużati.